**Oedfa: Y Pasg**

***(Mae’r gwasanaeth yma wedi ei seilio ar gyflwyniad PowerPoint, felly mae’n rhaid cael laptop, sgrin a thaflunydd/projector i’w ddefnyddio.)***

 Mae croeso i chi newid pob cân/emyn am rai gwahanol. Os felly cofiwch wneud ‘hide slide’ neu ‘delete slide’ ar y Ppt i gael gwared â’r caneuon sydd wedi eu gosod yno. Cofiwch addasu’r iaith i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen).

Sleid 1: Sleid Croeso/ Y Pasg, i’w dangos tra mae pawb yn cyrraedd.

Sleid 2: Sleid wag, tra mae’r llefarwyr yn siarad

* Croeso i wasanaeth y Pasg. Heddiw rydyn ni am gofio a dathlu un o ddiwrnodau pwysicaf y calendr Cristnogol. Mae’r stori fawr sydd yn y Beibl yn cychwyn pan greodd Duw y byd ac yn gorffen pan fydd ei Fab Iesu Grist yn dod yn ôl mewn gogoniant. Rhan bwysig iawn o stori fawr y Beibl ydy marwolaeth ac atgyfodiad Iesu – mae’n gwbl ganolog.
* Heddiw rydyn ni am dreulio ychydig amser yn canolbwyntio ar y digwyddiadau cyffrous sy’n gwneud stori’r Pasg mor ddiddorol a byw.
* Gadewch i ni ddechrau drwy ganu, ‘Agor ein Llygaid’: *(Caneuon Ffydd: 425, Robert Cull, cyf. Catrin Alun )*

Sleid 3: Y geiriau isod.

Agor ein llygaid i weled yr Iesu,

i ʼmestyn a’i gyffwrdd a dweud i ni ei garu;

agor ein clustiau a dysg i ni wrando,

agor ein calon i nabod yr Iesu.

Sleid 4: Sleid wag, tra mae’r llefarwyr yn siarad

* Dychmygwch ystafell fawr, ac ynddi fwrdd hir a digon o le i 13 o ddynion i eistedd o’i gwmpas. Yno cafodd Iesu a’i ddisgyblion swper gyda’i gilydd am y tro olaf. Gadawodd Jwdas Iscariot yn gynnar er mwyn bradychu Iesu, a’i roi yn nwylo ei elynion. Yno dwedodd Iesu y byddai Pedr yn ei wadu dair gwaith, a bod ei ffrindiau i gyd am droi cefn arno.
* Atebodd Pedr drwy ddweud,

Pedr: “Wna i byth droi cefn arnat ti, hyd yn oed os bydd pawb arall yn gwneud hynny!”

Ond roedd Iesu’n gwybod yn well, “Wir i ti,” meddai Iesu wrth Pedr, “heno, cyn i'r ceiliog ganu, byddi di wedi gwadu dair gwaith dy fod di'n fy nabod i.”

Ond meddai Pedr,

Pedr: “Na! Wna i byth wadu mod i'n dy nabod di! Hyd yn oed os bydd rhaid i mi farw gyda thi!”

Ac roedd y disgyblion eraill i gyd yn dweud yr un peth.

Sleid 5: Tirlun

* Ond roedd Iesu’n gwybod beth oedd o’i flaen, ac ar ôl i’r swper orffen aeth gyda’i ddisgyblion i le o’r enw Gethsemane. Yno dwedodd wrth Pedr, Iago ac Ioan,

Sleid 6: Ffrindiau Iesu’n eistedd o dan goeden.

“Eisteddwch chi yma dw i'n mynd draw acw i weddïo,”  a dechreuodd deimlo tristwch ofnadwy. “Mae'r tristwch dw i'n ei deimlo yn ddigon i'm lladd i,” meddai wrthyn nhw, “Arhoswch yma i wylio gyda mi.”

Sleid 7: Iesu’n gweddïo

Aeth Iesu yn ei flaen ychydig, a syrthio ar ei wyneb ar lawr a gweddïo, “Fy Nhad, gad i'r cwpan chwerw yma fynd i ffwrdd os ydy hynny'n bosib. Ond paid gwneud beth dw i eisiau, gwna beth rwyt ti eisiau.”

* Pan aeth Iesu’n ôl at ei ddisgyblion roedden nhw'n cysgu. Gofynnodd iddyn nhw aros yn effro ac aeth i ffwrdd a gweddïo eto, “Fy Nhad, os ydy hi ddim yn bosib i'r cwpan chwerw yma fynd i ffwrdd heb i mi yfed ohono, gwna i beth rwyt ti eisiau.”
* Ond pan ddaeth yn ôl yr ail waith, roedden nhw wedi syrthio i gysgu eto. Felly gadawodd nhw a mynd i ffwrdd i weddïo yr un peth eto y drydedd waith.
* Yna daeth yn ôl at ei ddisgyblion a dweud wrthyn nhw, “Dych chi'n cysgu eto? Yn dal i orffwys? Edrychwch! Mae'r foment wedi dod. Dw i, Mab y Dyn, ar fin cael fy mradychu. Codwch, gadewch i ni fynd! Mae'r bradwr wedi cyrraedd!”

Sleid 8: Sleid wag, tra mae’r llefarydd yn siarad.

* Mae’r Beibl yn dweud yn glir mai cariad yw Duw. Roedd anfon ei unig fab i’r byd yn rhan o’i gynllun i wneud y berthynas rhwng pobl a Duw yn iawn unwaith eto. Mae Ioan 3:16 yn dweud fod Duw wedi caru'r byd cymaint nes iddo roi ei unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol.
* Oherwydd cariad rhyfeddol Duw roedd Iesu yn fodlon mynd i Gethsemane i aros am Jwdas a’r milwyr. Oherwydd cariad rhyfeddol Duw roedd Iesu yn fodlon marw yn ein lle. Beth am ganu am ei gariad rhyfeddol....

Sleidiau 9-14 Geiriau’r gân (Caneuon Ffydd: 412, H.W.Rattle, cyf Iddo Ef)

Cariad Crist sydd yn rhyfeddol,

O gariad mawr!

Mor dal fedra’i fyth fynd drosto fe,

Mor ddwfn fedra’i fyth fynd dano fe,

Mor llydan fedra’i fyth fynd heibio fe,

O gariad mawr!

Sleid 15: Sleid wag, tra mae’r llefarydd yn siarad.

* Daeth Jwdas i Gethsemane gyda tyrfa yn cario cleddyfau a phastynau. Roedd Jwdas y bradwr wedi trefnu y byddai'n rhoi arwydd iddyn nhw ac aeth yn syth at Iesu a dweud, “Helo Rabbi!”, yna cusanodd ei foch.

Arestiwyd Iesu, a  dyma'r disgyblion i gyd yn ei adael ac yn dianc yn union fel yr oedd o wedi dweud.

* Cafodd Iesu ei drin yn wael iawn. Roedd y prif offeiriaid a'r Sanhedrin yn edrych am dystion oedd yn barod i ddweud celwydd amdano. Roedden nhw eisiau i Iesu farw. Ar ôl clywed tystion celwyddog dyma nhw'n poeri yn ei wyneb ac yn ei ddyrnu. Roedd rhai yn ei daro ar draws ei wyneb.

Tra roedd hyn yn digwydd roedd Pedr yn eistedd tu allan yn yr iard. Gofynnwyd iddo dair gwaith os oedd o’n nabod Iesu. Ei ateb bob tro oedd,

Pedr: “Dw i dim yn nabod y dyn”.

Pan glywodd Pedr y ceiliog yn canu, cofiodd eiriau Iesu, ac aeth allan yn beichio crio.

Sleid 16: Iesu o flaen Peilat.

* Aeth yr offeiriaid a Iesu at Peilat, y llywodraethwr Rhufeinig. Wnaeth Iesu ddim ateb yr un o gwestiynau Peilat.

Adeg y Pasg roedd hi'n arferiad gan y llywodraethwr i ryddhau un carcharor. Roedd yna un carcharor roedd pawb yn gwybod amdano — dyn o'r enw Barabbas. Dyma Peilat yn gofyn i’r bobl,

Peilat: “Pa un o'r ddau dych chi am i mi ei ollwng yn rhydd? Barabbas, neu Iesu?”

* Ond roedd y prif offeiriaid a'r arweinwyr Iddewig wedi bod yn perswadio'r bobl i ofyn am ryddhau Barabbas, er mwyn gwneud yn siŵr fod Iesu'n cael ei ladd.

Gofynnodd Peilat eto,

Peilat: “Pa un o'r ddau yma dych chi eisiau i mi ei ryddhau?”

Dyma nhw'n ateb, (plant i weiddi gyda’i gilydd) **“Barabbas!”**

Peilat: “Felly, beth dw i i'w wneud gyda'r Iesu yma?”

Dyma nhw i gyd yn gweiddi, (plant i weiddi gyda’i gilydd) **“Ei groeshoelio!”**

* Felly galwodd Peilat am ddŵr, a golchi ei ddwylo o flaen pawb.

Peilat: “Dim fi sy'n gyfrifol am ladd y dyn yma, chi sy'n gyfrifol!”

Dyma Peilat yn rhyddhau Barabbas iddyn nhw. Wedyn gorchmynnodd fod Iesu i gael ei chwipio, ac yna i gael ei groeshoelio.

Sleid 17: Iesu, coron ddrain, clogyn.

* Dyma’r milwyr Rhufeinig yn mynd â Iesu i'r palas a galw milwyr eraill i gasglu o'i gwmpas.

Dyma nhw'n tynnu ei ddillad a rhoi clogyn ysgarlad amdano, plethu drain i wneud coron i'w rhoi ar ei ben, rhoi gwialen yn ei law dde.

Sleid 18: Iesu a’r milwyr

* Dyma nhw’n penlinio o'i flaen a gwneud hwyl am ei ben Roedden nhw'n poeri arno, ac yn ei daro ar ei ben dro ar ôl tro gyda'r wialen. Pan oedden nhw wedi blino cael sbort, dyma nhw'n tynnu'r clogyn oddi arno, a'i wisgo yn ei ddillad ei hun unwaith eto. Wedyn dyma nhw'n ei arwain allan i gael ei groeshoelio.

Sleid 19: Iesu ar y groes, milwyr yn gamblo.

* Ar ôl ei hoelio ar y groes, dyma’r milwyr yn gamblo i weld pwy fyddai'n cael ei ddillad. Wedyn dyma nhw'n eistedd i lawr i gadw golwg arno.

Sleid 20: Iesu ar y groes a lladron bob ochr iddo

* Cafodd dau leidr eu croeshoelio yr un pryd, un bob ochr iddo. Roedd y bobl oedd yn pasio heibio yn gwneud sbort am ei ben, ac yn ei insyltio.

Roedd y prif offeiriaid a'r arweinwyr Iddewig eraill yno hefyd yn cael sbort ymhlith ei gilydd. “Roedd e'n achub pobl eraill,” medden nhw, “ond dydy e ddim yn gallu achub ei hun! Beth am i ni ei weld yn dod i lawr oddi ar y groes yna, os mai Brenin Israel ydy e!

Sleid 21: Iesu ar y groes

* O ganol dydd hyd dri o'r gloch y p'nawn aeth yn hollol dywyll drwy'r wlad i gyd. Yna am dri o'r gloch gwaeddodd Iesu'n uchel, *“Eli, Eli, lama sabachthani?”* — sy'n golygu, “Fy Nuw, fy Nuw, pam wyt ti wedi troi dy gefn arna i?” Yna ar ôl gweiddi'n uchel eto, dyma Iesu'n marw.
* Dyna'n union pryd wnaeth y llen oedd yn hongian yn y deml rwygo yn ei hanner o'r top i'r gwaelod. Roedd y ddaear yn crynu a'r creigiau yn hollti, a chafodd beddau eu hagor.
* Dyma'r daeargryn a phopeth arall ddigwyddodd yn dychryn y capten Rhufeinig a'i filwyr oedd wedi bod yn cadw golwg ar Iesu. Gwaeddodd, “Mab Duw oedd y dyn yma, reit siŵr!”

Sleid 22: Sleid wag, tra mae’r llefarydd yn siarad.

* Yn wir, Mab Duw oedd Iesu. Daeth o’r nef er mwyn i bawb sy’n credu ynddo gael perthynas iawn â Duw, a chael byw am byth yn y nefoedd. Mae’n bwysig ein bod ni’n llawenhau yr adeg yma o’r flwyddyn ac yn diolch am aberth Iesu ar y groes.

Sleidiau 23-28: Geiriau’r emyn isod

* Canwn emyn o ddiolch nesaf... (Caneuon Ffydd 408: Don Fishel, cyf. Enid Morgan).

Haleliwia, Haleliwia!

Rhoddwn ddiolch i’n Harglwydd Dduw;

Haleliwia, Haleliwia!

Canwn fawl i’w enw ef.

Sleid 29: Sleid wag tra mae’r llefarydd yn siarad

* Geiriau ail bennill yr emyn oedd, “Ewch â’r newyddion da i’r byd, Iesu fu farw – cyfododd.” Nid y groes oedd diwedd Iesu. Doedd marwolaeth ddim digon cryf i ddal gafael ynddo.

Sleid 30: Y merched wrth y bedd gwag

* Pan oedd y Saboth Iddewig drosodd aeth Mair Magdalen a'r Fair arall i edrych ar y bedd.

Dyma angel yr Arglwydd yn dod i lawr o'r nefoedd a dweud wrth y gwragedd, “Peidiwch bod ag ofn. Dw i'n gwybod eich bod chi'n edrych am Iesu, yr un gafodd ei groeshoelio. Dydy e ddim yma; mae wedi dod yn ôl yn fyw!

*[Beth am gân i’r plant neu i unigolyn? 566 Caneuon Ffydd: Gwawriodd bore newydd, bore’r trydydd dydd, dydd i ninnau ddathlu Crist o’i fedd yn rhydd.]*

Sleid 31: Iesu a’i ddisgyblion

* Yn nes ymlaen dangosodd Iesu ei hun i'r un ar ddeg disgybl pan oedden nhw'n cael pryd o fwyd. Dwedodd wrthyn nhw, “Ewch i gyhoeddi'r newyddion da i bawb drwy'r byd i gyd. Bydd pob un sy'n credu ac yn cael ei fedyddio yn cael ei achub.”

Sleid 32: Iesu’n mynd yn ôl i’r nefoedd.

* Ar ôl hyn dyma Iesu'n mynd â nhw allan i ymyl Bethania. Wrth iddo godi ei ddwylo i'w bendithio nhw cafodd ei gymryd i ffwrdd i'r nefoedd, ac roedden nhw'n ei addoli.

Sleid 33: Sleid wag tra mae’r llefarydd yn siarad

* Mae Ioan pennod 10, adnod 10, yn dweud wrthyn ni fod Iesu wedi dod i roi bywyd i bobl, a hwnnw'n fywyd ar ei orau. Mae hanes y Pasg yn holl bwysig i ddeall neges y Beibl, sef mai un ffordd yn unig sydd at Dduw, sef drwy gredu yn ei Fab Iesu Grist.

Sleid 34-39: Geiriau’r emyn isod

* Mae’r Pasg yn amser i ddathlu ac i fod yn llawen am fod Iesu wedi atgyfodi o’r bedd yn fyw. Dathlwn drwy ganu emyn llawen iawn:

O’r fath Geidwad rhyfeddol yw Iesu

O’r fath Geidwad rhyfeddol i ni;

Gan roi heibio ogoniant y nefoedd

Daeth ei hun i’w groes ar Galfarî.

Cân Hosanna, cân Hosanna,

Cân Hosanna rown i Frenin nef:

Cân Hosanna, Pêr Hosanna,

Cân Hosanna iddo Ef.

Sleid 40: Sleid wag

**Gweddïwn:**

Diolch i ti ein Tad nefol am Iesu Grist, ein Ceidwad Rhyfeddol. Diolch ei fod wedi bodloni marw ar y groes yn ein lle, fel bod pob un sy’n credu ynddo yn cael bywyd tragwyddol.

Diolch i ti fod Cristnogion yn gallu llawenhau oherwydd dy fod ti’n Dduw mor fawr a rhagorol. Diolch fod dy eiriau di’n berffaith a dy holl ffyrdd yn gywir. Helpa ni i ddeall y newyddion da am groes Iesu Grist, a helpa ni i rannu’r newyddion da yn union fel wnaeth y disgyblion, heb ofn a heb gywilydd. Helpa ni i gyhoeddi’r gwir, bod Iesu Grist yn fyw, Amen.